Serat Wedhatama kuwi sawijining sastra Jawa gagrag anyar kang ngamot filsafat Jawa, tinulis déning Kangjeng Gusti Pangeran Arya (KGPA) Mangkunegara IV kang lair kanthi asma Raden Mas Sudira ing dina Senin Paing, tanggal 8 Sapar, taun Jimakir, windu Sancaya, taun Jawa 1738, utawa taun Masehi 3 Maret 1811. Sacara semantik, Serat Wedhatama dumadi saka telung wanda, yakuwi: serat, wedha lan tama. Serat, tegesé tulisan utawa karya kang arupa tulisan, wedha, tegesé kawruh utawa ajaran, lan tama, asal saka tembung utama kang tegesé apik, dhuwur utawa luhur. Dadi Serat Wedhatama duwèni pangertèn: sawijining karya kang isi kawruh kanggo didadèkaké ajaran jroning nggayuh kautaman lan kaluhuran urip lan kauripan umat manungsa.